लखीमपुर खीरी में हुए बवाल को लेकर यूपी की राजनीति गरमा गई है। सभी विपक्षी दलों ने घटना को लेकर सरकार को घेरना शुरू कर दिया है। यूपी कांग्रेस महासचिव प्रियंका गांधी वाड्रा सोमवार को लखनऊ पहुंचने वाली थीं लेकिन रविवार को ही रात 10 बजे लखनऊ पहुंच गईं। इसके बाद लखनऊ में भारी बवाल के बाद देर रात लखीमपुर खीरी के लिए रवाना हो गईं। वहीं बीएसपी के महासचिव सतीश चंद्र मिश्रा के लखीमपुर जाने की भनक सरकार को लगी तो उनके आवास के बाहर भारी पुलिस बल तैनात कर दिया गया। सुबह होते होते अखिलेश यादव के घर के बाहर भी पुलिस का सख्त पहरा बैठा दिया गया है।
इससे पहले रविवार देर रात कांग्रेस महासचिव प्रियंका गांधी एयरपोर्ट से लखनऊ स्थित कॉल हाउस पहुंची। इससे पहले की वो लखीमपुर खीरी के लिए निकल पाती भारी पुलिस बल ने उनके घर पर उनको घेर लिया। देर रात 12 बजे प्रियंका ने जब बाहर निकलना चाहा तो पुलिस उनको जाने से रोकने लगी। इसके बाद प्रियंका गांधी और पुलिस के बीच झड़प हुई और प्रियंका पैदल ही 1090 तक चली गईं। हालांकि बाद में वहां से गाड़ी पर बैठ कर लखीमपुर के लिए रवाना हो गई।
पूरी रात पुलिस प्रियंका गांधी को जगह-जगह बैरिगेटिंग लगा कर खोजती रही लेकिन प्रियंका गांधी का पता नहीं चल सका। जानकारी के मुताबिक प्रियंका गांधी को पुलिस ने हरगांव से हिरासत में ले लिया लेकिन इस बीच पुलिस और प्रियंका के बीच तीखी नोंकझोक भी हुई। प्रियंका पुलिस से हिरासत में लेने के लिए आर्डर की मांग कर रही थीं, फिलहाल पुलिस कोई आर्डर नहीं दिखा पाई।
बिना आर्डर के मुझे रोका गया: प्रियंका
लखनऊ से लखीमपुर जाते हुए कार से प्रियंका गांधी ने बयान जारी कर कहा कि देश में किसानों को कुचला जा रहा है। कई महीनों से किसान अपनी आवाज उठा रहा है। किसानों के साथ गलत हो रहा, सरकार सुनने को राजी नहीं। सरकार किसानों को कुचलने और खत्म करने की राजनीति कर रही। यह देश किसानों का देश है-प्रियंका गांधी, यह बीजेपी की विचारधारा की जागीर नहीं है। देश को किसानों ने बनाया है किसानों ने सीचा है। सरकार नैतिक आधार खो चुकी है, मैं पीड़ित परिवारों से मिलने जा रही हूं इसमें क्या बुराई है। आप मुझे रोक रहे हैं तो आपके पास आर्डर होना चाहिए वारंट होना चाहिए। मैंने सीओ को बुलाया तो वह छिप गए।
लखीमपुर में अब तक 8 लोगों की मौत
दरअसल रविवार को दोपहर बाहर लखीमपुर खीरी में आंदोलनकारी किसानों और भारतीय जनता पार्टी के कार्यकर्ताओं के बीच हिंसक झड़प हुई है। इस हिंसक झड़प में 8 लोगों की मौत हुई हैं। इनमें 4 किसान और 3 बीजेपी के कार्यकर्ता और एक ड्राइवर शामिल है। किसानों की ओर से आरोप लगाया गया है कि केंद्रीय गृहराज्य मंत्री अजय मिश्रा के बेटे ने किसानों को रौंद दिया। सीधे किसानों के ऊपर कार चढ़ाई। जिससे किसानों की मौत हुई है। इसके बाद भीड़ उग्र हो गई। भीड़ ने तोड़फोड़ और आगजनी की। इस दौरान गोलीबारी भी हुई। जिसमें भारतीय जनता पार्टी के कार्यकर्ता मारे गए हैं।